[{"text_idx": "#000002", "text": "La okcidentaj amaskomunikiloj montras torditan bildon de la mondo. Por bone konvinki siajn spektantojn pri tiu tezo, la rusiaj televidaj propagandistoj lau\u0306 sia plac\u0302o tondis kaj gluis pecojn el intervjuo, sendita de la konservativa usona novaj\u0302-kanalo Fox News."}, {"text_idx": "#000003", "text": "Temas pri interjvuo kun la 12-jara Amanda Kokojeva kaj s\u0302ia onklino. Ambau\u0306 log\u0302as en Kalifornio, sed Amanda Kokojeva vizitis siajn parencojn en Ch\u0302invali en Sud-Osetio, kiam la milito komencig\u0302is."}, {"text_idx": "#000004", "text": "La vive elsendita intervjuo rapide estis afis\u0302ita en YouTube, kie diversaj kopioj de g\u0302i g\u0302is nun estis spektitaj pli ol milionfoje. Inter la rusiaj retanoj la intervjuo de Fox News kun Amanda Kokojeva ig\u0302is simbolo de la nefidindeco de okcidentaj amaskomunikiloj \u2013 Amanda kaj s\u0302ia onklino Laura Tadejeva havis nur 3 minutojn kaj 47 sekundojn por deklari sian dankemon al Rusio kaj postuli la eksig\u0302on de Saakas\u0302vili."}, {"text_idx": "#000005", "text": "Ankau\u0306 la rusia s\u0302tata novaj\u0302kanalo Vesti trovis la intervjuon, sed la redaktoroj tie ne estis tute kontentaj pri g\u0302i. Tial ili faris propran version, en kiu mankis du trionoj de la originalo, kaj la resto estis tordita. Jen kiel sonis la neu\u0306trala kaj objektiva anonco de la intervjuo en rusia s\u0302tata televido:"}, {"text_idx": "#000006", "text": "En Usono la informada milito c\u0302irkau\u0306 la okazaj\u0302oj en Sud-Osetio estas batalata sur c\u0302iuj frontoj. La usonanoj uzis c\u0302iuj eblojn por misinformado. Sed foje ili ne sukcesas pri tio. 12-jara oseta knabino kaj s\u0302ia onklino, kiuj ambau\u0306 de pluraj jaroj log\u0302as en Usono, kaj kiuj trafis sub bombadon dum vizito en la hejmlando, estis invititaj al viva intervjuo en la televida kanalo Fox News. S\u0302ajne la j\u0302urnalistoj kredis, ke la diskuto disvolvig\u0302os en la direkto kiu estas necesa al Usono. Sed ili eraris."}, {"text_idx": "#000007", "text": "Poste Vesti montras sian torditan version de la intervjuo, el kiu estas forigita c\u0302io, kion diras Amanda Kokojeva. Anstatau\u0306e c\u0302efe au\u0306dig\u0302as la programgvidisto Shepard Smith, sed en la rusa voc\u0302traduko lia voc\u0302o ekhavis forte mokan tonon."}, {"text_idx": "#000008", "text": "Kiam la onklino de Amanda (la onklino cetere ne estis en Sud-Osetio) rakontas, ke la militon komencis Saakas\u0302vili, s\u0302ian voc\u0302on superas forta tusado kaj stranga mug\u0302o el la televid-studio. Neniu el tiuj sonoj estas en la origina versio de la intervjuo. Tuj poste la intervjuo estas interrompita de reklam-pau\u0306zo, kiu s\u0302ajnas aperi tute nemotivite, proksime al la komenco de la intervjuo \u2013 ja du minutoj estis fortonditaj."}, {"text_idx": "#000009", "text": "Post la relam-pau\u0306zo ig\u0302as ec\u0302 pli strange. En la angla la programgvidisto diras. \u201dThis program ends in less than a minute, but I want to give you thirty seconds to complete your thougt.\u201d La rusa traduko ig\u0302as: \u201d\u042d\u0442\u0430 \u043f\u0440\u043e\u0433\u0440\u0430\u043c\u043c\u0430 \u043a\u043e\u043d\u0447\u0438\u043b\u0430\u0441\u044c \u043c\u0438\u043d\u0443\u0442\u0443 \u043d\u0430\u0437\u0430\u0434, \u043d\u043e \u044f \u0445\u043e\u0447\u0443 \u0434\u0430\u0442\u044c \u0432\u0430\u043c \u0442\u0440\u0438\u0434\u0446\u0430\u0442\u044c \u0441\u0435\u043a\u0443\u043d\u0434 \u0447\u0442\u043e\u0431\u044b \u0437\u0430\u043a\u043e\u043d\u0447\u0438\u0442\u044c \u0412\u0430\u0448\u0443 \u043c\u044b\u0441\u043b\u044c\u201d. (\u201dLa programo finig\u0302is antau\u0306 minuto, sed mi volas doni al vi tridek sekundojn por fini vian penson.\u201d) Tuj kiam la onklino de Amanda komencas paroli, la programgvidisto diras \u201ddek sekundoj\u201d, kio s\u0302ajnas tute stranga, se oni ne scias, ke la rusiaj propagandistoj ankau\u0306 c\u0302i tie fortondis parton de la intervjuo."}, {"text_idx": "#000010", "text": "La onklino de Amanda finas per nova postulo pri la eksig\u0302o de Saakas\u0302vili. La programgvidanto diras: \u201dWell, that\u2019s certainly what the Russians want.\u201d En la rusa versio tio estas tradukita jene: \u201d\u041d\u0443 \u0434\u0430, \u044d\u0442\u043e \u043a\u0430\u043a \u0440\u0430\u0437 \u0442\u043e \u0447\u0435\u0433\u043e \u0445\u043e\u0442\u044f\u0442 \u0441\u043b\u044b\u0448\u0430\u0442\u044c \u0440\u0443\u0441\u0441\u043a\u0438\u0435.\u201d (\u201dNu ja, g\u0302uste tiajn aferojn volas au\u0306di la rusoj.\u201d)"}, {"text_idx": "#000011", "text": "Rusa s\u0302tata televido kiel kutime plej bone scias, kion rusoj volas au\u0306di."}, {"text_idx": "#000013", "text": "j\u0302urnalismo, Kartvelio, Osetio, propagando, Rusio"}, {"text_idx": "#000014", "text": "4 svar pa\u030a \u201dRusia s\u0302tata televido falsis intervjuon de Fox News\u201d"}, {"text_idx": "#000016", "text": "La kazo priskribita de vi s\u0302ajne ja estas nekutime kondamninda, sed la tondado-gluado mem, sen antau\u0306vido de la intervjuitoj, estas, c\u0302u ne, regula procedo? (Mi ne scias, mi nur demandas...)"}, {"text_idx": "#000017", "text": "Estas kutimo almenau\u0306 en la Germana gazetaro, ke intervjuita persono rajtas kontrollegi la intervjuon por konsenti, ke c\u0302io raportita vere estis dirita. G\u0302uste la plej malaltkvalitaj gazetoj, kiuj volas politike agadi (au\u0306, pli precize, manipuli), ne ofertas tiun eblon."}, {"text_idx": "#000019", "text": "S\u0302ajnas al mi, ke oni normale mallongigas c\u0302ion, kion oni remontras en televido: intervjuojn, komentojn ktp. Kaj estas (certe abomena, sed) normala praktiko eltondi partojn, kiuj aspektas balaste au\u0306 kontrau\u0306as la bildon, kiun volas prezenti j\u0302urnalisto. La suj\u0302eto estis ja pri tio, kiel oni intence fus\u0302is la intervjuon kun Amanda kaj la onklino, kiam ili ekparolis malg\u0302ustajn aferojn: tiun intencan fus\u0302adon la respektigo de \u201dVesti\u201d bone prezentis, lau\u0306 mi."}, {"text_idx": "#000020", "text": "Necesas kompreni, ke \u201dVesti\u201d estas specifa kanalo: g\u0302i raportas pri rusiaj (kaj koncernaj) aferoj iom FoxNews-ece, sed kion oni atendus de la oficiala lau\u0306tparolilo de la s\u0302tatestraro?"}, {"text_idx": "#000021", "text": "Sed c\u0302u tion vi konsideras normalan mallongigon? Lau\u0306 mi oni drastigis, se ne falsigis la etoson de la intervjuo. Krome eblas demandi, c\u0302u pozitiva rimarko pri Rusaj soldatoj ne g\u0302uste montras la nehipokritecon de la Usona televido. Oni ja havas minimume certan liberecon, c\u0302ar oni montras diversajn opiniojn."}, {"text_idx": "#000022", "text": "En demokratio mi atendas, ke televidkanalo ne estas oficiala lau\u0306tparolilo de s\u0302tatestraro, ec\u0302 se g\u0302i estas s\u0302tata. Esceptoj, ekzemple la televidkanaloj de Berlusconi en Italujo, estas hontindaj. La \u201dkion alian atendi\u201d-sinteno ne estas akceptebla tiurilate. Min serioze maltrankviligas, ke oni prenas tiun Usonan intervjuon por kritiki, sed s\u0302ajne senprobleme akceptas s\u0302tatan propagando-televidkanalon en Rusujo."}]